I både blå og rød blok taler de for tiden om økonomiske gulerødder. I blå blok er de optaget af den såkaldte gulerodseffekt, der skulle gøre sig gældende, hvis man letter topskatten. Formodningen er, at folk vil arbejde lidt mere, hvis de får mere ud af det. Liberal Alliance er så opsat på at udnytte denne effekt, at partiet har erklæret, at de vil vælte Lars Løkke Rasmussens regering, hvis han ikke indfrier deres krav om topskattelettelser.

Sikkert er det, at topskattelettelser vil øge uligheden. Effekten på arbejdsudbuddet er til gengæld tvivlsom. Finansministeriets antagelse om skattelettelsers indvirkning på, hvor meget vi arbejder, bygger på en 20 år gammel spørgeskemaundersøgelse. Eksperter på området strides fortsat om, hvorvidt gulerodseffekten er reel, eller om der snarere kan gøre sig en såkaldt hængekøjeeffekt gældende: At folk vil arbejde lidt mindre, hvis gevinsten pr. time er større.

For ikke længe siden konkluderede Folketingets økonomiske konsulenter, at »der ikke eksisterer nyere empiriske studier, der understøtter beregninger af forventede arbejdsudbudseffekter foretaget af Finansministeriet«. Og i denne weekend afviste økonomiprofessor Nina Smith i Jyllands-Posten troen på skattelettelser som et mirakelmiddel for dansk økonomi.

»Som økonom vil jeg vurdere, at det på kort sigt ikke skaber meget vækst i den nuværende situation«, konstaterede professoren, der vel at mærke stod bag den undersøgelse fra 1996, som Finansministeriet bygger sine beregninger på.

Imens er de også begyndt at tale om gulerødder ovre i rød blok. »Skulle vi ikke prøve det med en økonomisk gulerod, bare et andet sted i vores samfund. Nemlig til dem, der har mindst uddannelse,« udtalte Socialdemokraternes formand, Mette Frederiksen, i går til DR og lancerede så partiets hovedkrav til regeringens såkaldte 2025-forhandlinger: At hæve dagpengesatsen fra 80 til 110 procent for ufaglærte ledige og ledige med en forældet faglighed, som tager en uddannelse.

Man kan indvende, at på et tidspunkt, hvor den registrerede ledighed er så lav, at de ledige typisk tilhører ganske svage grupper, er effekten af Socialdemokraternes forslag lige så usikker som effekten af topskattelettelser. Men det burde være indlysende, at den rigtige politik er at forsøge at løfte de svageste grupper ud af ledighed fremfor at gøre de bedst betalte endnu mere velhavende i forsøget på at få dem til at arbejde lidt mere.